Mohamed Salah
Mohamed Salah Hamed Mahrous Ghaly (arapski: محمد صلاح حامد محروس غالى, ; Nagrig, 15. lipnja 1992.) je egipatski nogometaš i reprezentativac koji igra na poziciji napadača i trenutno je član engleskog Liverpoola. 

Salah je svoju profesionalnu karijeru započeo 2010. godine u rodnom gradu, igrajući za El Mokawloon u egipatskoj Premijer ligi. Nakon dvije sezone, potpisao je za švicarski Basel za nepoznati iznos. U Švicarskoj je odmah stekao status zvijezde, postavši švicarski prvak u debitantskoj sezoni te dobitnik nagrade za najboljeg igrača. Njegovi nastupi privukli su pažnju engleskog Chelseaja, koji ga je 2014. godine na koncu i kupio za £11,000,000. Ipak, u Chelseaju je igrao sporadično tako da mu je klub dozvolio posudbe u Fiorentinu i, kasnije, Romu, koja ga je na koncu otkupila za €15,000,000. 

Nakon serije konstantnih dobrih nastupa u Rimu i važnoj ulozi u osvajanju drugog mjesta uz rekordan broj bodova tokom 2017. godine, Salah se na kraju sezone vratio u Premijer ligu, potpisavši za Liverpool za iznos od £36,900,000. Tokom svoje druge epizode u Engleskoj, Salah je adaptirao svoju igru i od krilnog igrača postao čisti napadač, postavši tako jedan od glavnih igrača Liverpoola. Ubrzo će oboriti klupski rekord po broju golova u debitantskoj sezoni te postati prvi igrač koji je dobio tri nagrade za igrač mjeseca u istoj sezoni. U sezoni 2017./2018., Salah je izabran u momčad godine, igrač godine po izboru ostalih igrača i navijača, igrač godine nogometnih novinara te igrač sezone Premijer lige, osvojivši istovremeno zlatnu kopačku za 32 postignuta gola u 36 utakmica. 

Na međunarodnoj razini, Salah je predstavljao Egipat još u omladinskim kategorijama, osvojivši broncu na U-20 Kupu nacija te sudjelovavši na FIFA U-20 Svjetskom prvenstvu te na Olimpijskim igrama 2012. godine. Iste godine dobio je nagradu CAF-a za najperspektivnijeg mladog afričkog igrača. Za seniorsku reprezentaciju debitirao je 2011. godine te je pomogao reprezentaciji do finala Kupa nacija 2017. godine; bio je najbolji strijelac u afričkim kvalifikacijama za FIFA Svjetsko prvenstvo 2018. (zajedno s Préjuceom Nakoulmom iz Burkine Faso), pomogavši tako svojoj reprezentaciji da se kvalificira za natjecanje. Za svoje nastupe, Salahu je uručena nagrada za Afričkog nogometaša godine te BBC-jeva nagrada za afričkog nogometaša godine. Također je izabiran u CAF-ovu momčad godine te idealnu momčad Afričkog kupa nacija. 

Egipatski fudbaleri
Fudbaleri ili nogometaši Basela
Fudbaleri ili nogometaši Chelseaja
Fudbaleri ili nogometaši Fiorentine
Fudbaleri ili nogometaši Rome
Fudbaleri ili nogometaši Liverpoola